A Tanács határozata

(1994. október 24.)

a félvezető termékek topográfiája oltalmának a Kanadából származó személyekre való kiterjesztéséről

(94/700/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a félvezető termékek topográfiájának oltalmáról szóló, 1986. december 16-i 87/54/EGK tanácsi irányelvre [1] és különösen annak 3. cikke (7) bekezdésére,

tekintettel a Bizottság javaslatára,

mivel a félvezető termékek topográfiájának oltalma a Közösségben azon személyeket illeti meg, akik a 87/54/EGK irányelv 3. cikkének (1)–(5) bekezdése alapján oltalomra jogosultnak minősnek;

mivel ez az oltalom tanácsi határozattal kiterjeszthető olyan személyekre, akiket az az említett rendelkezések alapján nem illet meg;

mivel ezen oltalom kiterjesztéséről lehetőleg az egész Közösségre nézve kell dönteni;

mivel az oltalmat egyes, Közösségen kívüli országokból és területekről származó személyekre viszonosság esetén korábban már megadták, egyes esetekben állandó jelleggel a 90/510/EGK határozatban [2], más esetekben pedig ideiglenes jelleggel a 93/16/EGK határozatban [3];

mivel Kanada, amely a topográfiák tervezői számára megfelelő oltalmat nyújtó szabályokkal rendelkezik, bejelentette, hogy 1994. november 1-jétől tervezi azok alkalmazásának kiterjesztését a Közösség állampolgáraira, valamint azon természetes és jogi személyekre, akik, illetve amelyek topográfiák tervezése vagy integrált áramkörök gyártása céljából valóságos és működő telephellyel rendelkeznek Kanadában;

mivel a szellemi tulajdonjogok kereskedelmi vonatkozásairól szóló megállapodás – amely a többoldalú kereskedelmi tárgyalások uruguayi fordulója eredményének az 1994. április 15-i marrakeshi záróokmányban foglalt részét képezi – előírja a tagok számára, hogy a megállapodás rendelkezéseinek, valamint az integrált áramkörök szellemi tulajdonáról szóló szerződés – a megállapodás által hivatkozott – rendelkezéseinek megfelelően nyújtsanak oltalmat az integrált áramkörök topográfiái számára;

mivel a megállapodás, a Kereskedelmi Világszervezetet létrehozó megállapodással együtt 1995. január 1-jén vagy ezt követően a lehető legrövidebb időn belül hatályba fog lépni; mivel a Kereskedelmi Világszervezetet létrehozó megállapodásban részes fejlett országoknak ennek hatálybalépését követően egy év áll rendelkezésükre a szellemi tulajdonjogok kereskedelmi vonatkozásairól szóló megállapodás végrehajtására;

mivel – a kanadai hatóságok kötelezettségvállalásaira tekintettel – 1994. november 1-jétől a szellemi tulajdonjogok kereskedelmi vonatkozásairól szóló megállapodás végrehajtásáig a 87/54/EGK irányelv szerinti oltalmat ki kell terjeszteni a kanadai természetes személyekre, gazdasági társaságokra és más jogi személyekre,

ELFOGADTA EZT A HATÁROZATOT:

1. cikk

A tagállamok a 87/54/EGK irányelvben előírt oltalmat a következők szerint terjesztik ki:

a) azon természetes személyeket, akik kanadai állampolgárok, vagy akik Kanada területén szokásos tartózkodási hellyel rendelkeznek, ugyanolyan elbánásban kell részesíteni, mint a tagállamok állampolgárait;

b) azon kanadai gazdasági társaságokat vagy más jogi személyeket, amelyek ezen országban valóságos és működő ipari vagy kereskedelmi telephellyel rendelkeznek, olyan elbánásban kell részesíteni, mintha valamely tagállam területén rendelkeznének valóságos és működő ipari vagy kereskedelmi telephellyel.

2. cikk

Ezt a határozatot 1994. november 1-jétől kell alkalmazni.

3. cikk

Ennek a határozatnak a tagállamok a címzettjei.

Kelt Luxembourgban, 1994. október 24-én

a Tanács részéről

az elnök

J. Borchert

[1] HL L 24., 1987.1.27., 36. o.

[2] HL L 285., 1990.10.17., 29. o. A 93/17/EGK határozattal (HL L 11., 1993.1.19., 22. o.) módosított határozat.

[3] HL L 11., 1993.1.19., 20. o. Az Amerikai Egyesült Államokból származó személyek számára (1993.12.31-ig), valamint egyes területekről származó személyek számára (1994.12.31-ig) ideiglenes oltalmat adó 93/520/EGK határozattal (HL L 246., 1993.10.2., 31. o.), továbbá az Amerikai Egyesült Államok tekintetében az oltalmat 1995. július 1-jéig meghosszabbító 94/373/EK határozattal (HL L 170., 1994.7.5., 34. o.) módosított határozat.

--------------------------------------------------